Veevoer, skenkings vir boere in Cradock | Netwerk24
Deur Marietjie Gericke 04 Desember 2019 19:40
Sowat 31 vragmotors en bakkies met sleepwaentjies vol veevoer met ’n geraamde waarde van tussen R1,4 miljoen en R1,8 miljoen en ander skenkings het Woensdag uit Rustenburg, Frankfort en Brandfort in Bloemfontein aangekom.
Jan Lots, bemarkings- en skenkingsorganiseerder vir Boere-droogtehulp SA vir die Vrystaat wat in Bloemfontein bly, by meer as 30 vragmotors met bakkies en sleepwaens vol voer en ander skenkings vir die boere van Cradock. Foto: Marietjie Gericke
Dié besending is bestem vir boere in droogtegeteisterde gebiede in Cradock.
Jan Lots van Boere-droogtehulp SA in die Vrystaat sê dit is vir hom ’n liefdestaak om boere te help – ’n hartsding van 17 jaar.
“Ek was oorstelp toe ek al die skenkings sien vir die boere van Cradock, hul gesinne en hul vee nadat ons daarvoor gevra het. Daar is ook kos- en ander geskenkpakkies vir boere en hul gesinne.”
Lots sê die nasionale verkeersafdeling het hulle met ses voertuie vergesel. Daar was ook ’n noodvoertuig van Netcare911 in die konvooi op die N1 – al die pad van Rustenburg af.
In Bloemfontein is worsbroodjies en koeldranke aan die bestuurders en die manne van die verkeersafdeling en noodvoertuig uitgedeel, terwyl lede van die Bikers Church en ander motorfietsryers en brandweer van Bloemfontein weer vooruit met die konvooi uit Bloemfontein se Curielaan uitgery het.
Radio Rosestad, Bloemfontein se gemeenskapsradiostasie, het deurentyd nuus oor die projek uitgesaai en met die ondersteuning en bydraes hiervoor gehelp.
Meer oor: Cradock | Boere | Skenkings | Landbou | Waterkrisis | Veevoer | Droogte
Boere in NW dankbaar oor reën, maar méér is nodig